ଭୁବନେଶ୍ୱର, ଏପ୍ରିଲ ୧୮(ଲୋକାଲ ୱାୟାର): ସବୁ ବର୍ଷ ଏପ୍ରିଲ୍ ୧୮ରେ ପାଳିତ ହୋଇ ଆସୁଥିବା ବିଶ୍ୱ ଐତିହ୍ୟ ଦିବସ ଏଥର ପାଳନ ହୋଇପାରିଲା ନାହିଁ ।
ମହାମାରୀ କରୋନା କଟକଣା ଲାଗି ସାରା ଦେଶରେ ଲକ୍ ଡାଉନ୍ ଜାରି ହୋଇଥିଲାବେଳେ କୌଣସି ସଭା, ସମିତି ଓ ସାଂସ୍କୃତିକ ଉତ୍ସବ ପାଳନ ହୋଇହାରିବ ନାହିଁ, ୫ଜଣରୁ ଅଧିକ ଲୋକ ଏକାଠି ହୋଇପାରିବେ ନାହିଁ ବୋଲି ନିର୍ଦ୍ଦେଶ ହୋଇଛି ।
ତେଣୁ ବିଶ୍ୱ ଐତିହ୍ୟ ଦିବସ ପାଳନ ହୋଇପାରିନାହିଁ । ପ୍ରତିବର୍ଷ ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ଓ ପର୍ଯ୍ୟଟନ ବିଭାଗ ପକ୍ଷରୁ ଏହି ଦିବସ ଭାରି ଜାକଜମକରେ ଏବଂ ଧୂମଧାମରେ ପାଳନ ହୋଇଥାଏ ।
ସାଂସ୍କୃତିକ ଶୋଭାଯାତ୍ରା ଏକାମ୍ର କ୍ଷେତ୍ରର କୌଣସି ଏକ ପ୍ରମୁଖ ଐତିହ୍ୟସ୍ଥଳୀରୁ ବାହାରି ବିଭିନ୍ନ ଐତିହ୍ୟସ୍ଥଳୀ ପରିକ୍ରମା କରିବା ସହ ଐତିହ୍ୟର ସଂରକ୍ଷଣ ସମ୍ପର୍କରେ ବାର୍ତ୍ତା ପ୍ରଚାର କରାଯାଇଥାଏ ।
କିନ୍ତୁ ଏଥର କଟକଣା ଲାଗି ସବୁ ବନ୍ଦ ରହିଛି । ରାଜ୍ୟ ସ୍ତରରେ କୌଣସି ସ୍ଥାନରେ ଏହି ଦିବସ ପାଳନ ହୋଇନଥିବାବେଳେ ଭାରତୀୟ ପ୍ରତ୍ନତତ୍ତ୍ୱ ବିଭାଗ ପକ୍ଷରୁ ମଧ୍ୟ ସହରର କୌଣସି ସ୍ଥାନରେ ଏହି ଦିବସ ପାଳନ କରାଯାଇନାହିଁ ।
କରୋନା ପାଇଁ ସବୁ ଐତିହ୍ୟ ଓ ପର୍ଯ୍ୟଟନସ୍ଥଳୀରେ ତାଲା ଝୁଲୁଛି । ଗୋଟିଏ ପଟେ ପର୍ଯ୍ୟଟକଙ୍କ ସଂଖ୍ୟା କମିଥିବାବେଳେ ଅନ୍ୟ ପଟେ ଏଠାରୁ ହେଉଥିବା ଆୟ ବି କମିଛି ।
